b'\n_START_ARTICLE_\nPhilip Bliss\n_START_PARAGRAPH_\nPhilip Paul Bliss (9. hein\xc3\xa4kuuta 1838, Pennsylvania \xe2\x80\x93 29. joulukuuta 1876, Ohio) oli yhdysvaltalainen s\xc3\xa4velt\xc3\xa4j\xc3\xa4, laulaja ja evankelista._NEWLINE_Blissin esi-is\xc3\xa4t olivat muuttaneet  Amerikkaan 1600-luvulla Englannista, jossa he olivat kokeneet uskonvainoja. Jo lapsena h\xc3\xa4n oli musikaalinen. 14-vuotiaana h\xc3\xa4n koki uskonnollisen her\xc3\xa4\xc3\xa4misen. 19-vuotiaana h\xc3\xa4n p\xc3\xa4\xc3\xa4si musiikkikouluun ja valmistui musiikinopettajaksi samalla kun h\xc3\xa4n toimi pyh\xc3\xa4koulunopettajana. Vuodesta 1870 h\xc3\xa4n toimi kongregationalistisen seurakunnan musiikinjohtajana Chicagossa._NEWLINE_Blissin yhteydet tunnettuun her\xc3\xa4tyssaarnaajaan Dwight L. Moodyyn saivat aikaan sen, ett\xc3\xa4 Blissist\xc3\xa4 tuli niin sanottu laulajaevankelista. H\xc3\xa4n kirjottikin lauluja pyh\xc3\xa4kouluja ja evankelioimiskokouksia varten. H\xc3\xa4n kiersi paikkakunnalta toiselle ja julisti evankeliumia laulaen ja h\xc3\xa4nen vaimonsa toimi s\xc3\xa4est\xc3\xa4j\xc3\xa4n\xc3\xa4. H\xc3\xa4n kirjoitti paljon lauluja ja virsi\xc3\xa4, joista on jonkin verran my\xc3\xb6s suomennettu. Bliss kuoli rautatieonnettomuudessa 38-vuotiaana.'